U kemm ħa jdumu għaddejjin bil-jolly, x'fittaġni. Issa l-Milied ilu li għadda, l-ewwel tas-sena ħlisniha wkoll. Il-presepji li kellna naraw rajnihom, l-Istrina għaddiet ukoll, imbagħad ġimgħa sħiħa jerġgħu jsemmulna l-aħbarijiet li ġraw fis-sena li għaddiet (li, issa, la għaddew, m'għadhomx aktar aħbarijiet u ma nistax nara l-bżonn li joqogħdu jfakkruhomlna). "So bored", għadu kif esklama ż-żgħir, u għandu mitt elf raġun. L-ikel u x-xorb żejjed kollu li kellna nikkunsmaw issa ħadnihom, il-hangover għadda wkoll, imma jibqgħu jinsistu bis-sospensjoni tal-attività politika, u biex tgħaxxaqha anki tal-futbol (għall-inqas il-futbol li jinteressa lili, il-futbol Taljan, għadu wieqaf). Dħalna lura x-xogħol, imma biex issib tixtri bezzun ħa titrejjaq f'nofsinhar wegħda trid tagħmel, għax kulħadd għadu magħluq bil-vaganzi. Anzi, bdejna naraw ftit ċaqliq. Waqt it-training tal-Manchester City, il-kowċ Mancini u Mario Balotelli ġew fl-idejn u kellhom iferrquhom sħabhom. Waqt logħba ta' ħbiberija bejn Milan u Pro Patria, xi partitarji tal-Pro Patria qabdu jibbuwjaw lill-plejers tal-Milan li mhumiex ta' razza pura bajda. F'daqqa waħda, wieħed mill-plejers fil-mira tal-idjoti razzisti, Kevin Boateng, qabżitlu, qabad il-ballun, ixxuttjah fuqhom u ħareġ 'il barra mill-grawnd. Sħabu ħarġu 'l barra b'solidarjetà miegħu u l-logħba kellha titħassar. http://www.tgcom24.mediaset.it/sport/videodallarete/1001920/pro-patria-milan-cori-razzisti-e-i-rossoneri-abbandonano-il-campo.shtml Bravu, Boateng. Forsi jġiegħel lil xi ħadd jiċċaqlaq biex xi darba din il-ħniżrija li jibbuwjaw lill-plejers sempliċiment għax huma suwed tinqata' darba għal dejjem. Ma titwemminx, fil-21 seklu, kemm għad hawn nies imbeċilli. Sadattant, f'Malta, għadhom fil-muża ta' kemm aħna poplu magħqud u qalbu kbira, ikolli ndawwarlu u ma nsib xejn interessanti xi nsegwi (għax il-futbol għadu ma bediex u l-Facebook mimli insipiditajiet). Issa noqogħdu nistennew sa nhar it-Tnejn sakemm nerġgħu niftħu l-kanuni. Forsi fl-aħħar jerġa' jibda jkollna fuqiex nikkummentaw.